Il-Kummissjoni Ewropea - Stqarrija għall-istampa Il-Kummissjoni Ewropea u erba' swieq onlajn iffirmaw Impenn għas- Sigurtà tal-Prodotti biex ineħħu l-prodotti perikolużi Brussell, il-25ta' gunju 2018 Bis-saħħa ta' djalogu ffaċilitat mill-Kummissjoni Ewropea, erba' kumpaniji onlajn ewlenin impenjaw ruħhom li jirreaġixxu għal notifiki dwar prodotti perikolużi mill-awtoritajiet tal-Istati Membri fi żmien jumejn tax-xogħol u jieħdu azzjoni fuq in-notifiki mill-klijenti fi żmien 5 ijiem tax-xogħol. Vĕra Jourová, il-Kummissarju għall-Ġustizzja, il-Konsumaturi u l-Ugwaljanza bejn il-Ġeneri tal-UE, qalet: "Iktar u iktar persuni fl-UE qed jixtru onlajn. Il-kummerċ elettroniku ħoloq possibilitajiet ġodda għall-konsumaturi, billi offrielhom iktar għażla bi prezzijiet iktar baxxi. Il-konsumaturi għandhom ikunu sikuri meta jixtru onlajn daqs meta jixtru fil-ħwienet. Nilqa' l-Impenn għas-Sigurtà tal-Prodotti li se jkompli jtejjeb is-sigurtà tal-konsumaturi. Nitlob lis-swieq onlajn l-oħrajn biex jingħaqdu ma' din l-inizjattiva, biex l-internet isir post iktar sikur għall-konsumaturi tal-UE." Il-bejgħ onlajn irrappreżenta 20% tal-bejgħ totali fl-UE fl-2016 (Eurostat). Ammont dejjem jiżdied ta' prodotti perikolużi nnotifikati fis-Sistema ta' Twissija Bikrija qed jinbiegħu onlajn. Dan juri l- bżonn li s-swieq onlajn kollha jkomplu jżidu iktar l-isforzi tagħhom biex ineħħu l-prodotti perikolużi. Id-Direttiva tal-UE dwar il-Kummerċ Elettroniku tintroduċi proċeduri ta' notifika u tneħħija għal kontenut onlajn problematiku, imma ma tirregolahomx fid-dettall. Illum, dawn l-erba' swieq onlajn qablu ma' sensiela ta' impenji biex jiżguraw li l-konsumaturi tal-UE jkunu mħarsa sew. Alibaba Group (għal AliExpress), Amazon, eBay u Rakuten-France impenjaw ruħhom li jieħdu l- miżuri li ġejjin: Jirreaġixxu fi żmien jumejn tax-xogħol għall-avviżi mill-awtoritajiet li jsiru lill-punti ta' kuntatt tal-kumpaniji biex ineħħu entrati li joffru prodotti mhux sikuri. Il-kumpaniji għandhom jieħdu azzjoni u jinfurmaw lill-awtoritajiet biha. Jipprovdu mod ċar għall-konsumaturi biex jinnotifikaw b'entrati ta' prodotti perikolużi. Avviżi bħal dawn jiġu ttrattati fil-pront u jkun hemm reazzjoni xierqa fi żmien ħamest ijiem tax-xogħol. Jikkonsultaw l-informazzjoni dwar il-prodotti rikjamati/perikolużi li tinsab fis-Sistema ta' Twissija Bikrija tal-UE għal prodotti mhux alimentari perikolużi kif ukoll minn sorsi oħrajn, bħal mingħand l-awtoritajiet tal-infurzar u jieħdu azzjoni xierqa fir-rigward tal-prodotti kkonċernati, meta jkunu jistgħu jiġu identifikati. Jipprovdu punti ta' kuntatt uniku speċifiċi għall-awtoritajiet tal-Istati Membri tal-UE għan- notifiki dwar prodotti perikolużi u għall-faċilitazzjoni tal-komunikazzjoni dwar kwistjonijiet ta' sigurtà tal-prodotti. Jieħdu miżuri bl-għan li jipprevjenu r-riapparizzjoni ta' entrati ta' prodotti perikolużi mneħħija diġà. Jipprovdu informazzjoni/taħriġ lill-bejjiegħa dwar il-konformità mal-leġiżlazzjoni dwar is- sigurtà tal-prodotti, jirrikjedu li l-bejjiegħa jikkonformaw mal-liġi, u jipprovdu link lill-bejjiegħa bil-lista tal-leġiżlazzjoni tal-UE dwar is-sigurtà tal-prodotti. Il-Passi li Jmiss Is-swieq onlajn u l-Kummissjoni Ewropea se jivvalutaw il-progress li sar fl-impenji kull sitt xhur u jippubblikaw rapport. Il-Kummissjoni Ewropea tħeġġeġ lis-swieq onlajn l-oħrajn biex isegwu l-eżempju tajjeb tal-erba' kumpaniji li llum kienu minn ta' quddiem bl-inizjattiva u biex jidħlu għall-istess impenn u jikkontribwixxu għat-titjib tas-sigurtà tal-prodotti onlajn għall-konsumaturi fl-UE. Id-Direttiva dwar il-Kummerċ Elettroniku (l-Artikolu 14) tgħid li entrati ta' prodotti perikolużi jridu jitneħħew malajr u b'mod effikaċi, imma ma tispeċifikax meta. Fil-Komunikazzjoni tagħha ta' Settembru 2017 li tindirizza l-kontenut illegali onlajn, il-Kummissjoni Ewropea impenjat ruħha li tissorvelja l-progress biex tittratta l-kontenut illegali onlajn u tivvaluta jekk ikunx hemm bżonn ta' miżuri addizzjonali. B'segwitu għal dan, f'Marzu 2018, il-Kummissjoni adottat Rakkomandazzjoni b'sett ta' miżuri operattivi li jridu jittieħdu mill-kumpaniji u mill-Istati Membri biex ikomplu javvanzaw din il-ħidma qabel ma tiddetermina jkunx hemm bżonn li tipproponi leġiżlazzjoni. Dawn ir-rakkomandazzjonijiet japplikaw għall-forom kollha ta' kontenut illegali li jvarja minn kontenut terroristiku, l-inċitament għall-mibegħda u l-vjolenza, materjal ta' abbuż sesswali tat- tfal, prodotti mhux sikuri u ksur tad-drittijiet tal-awtur. Is-Sistema ta' Twissija Bikrija tal-UE tippermetti skambju rapidu ta' informazzjoni bejn 31 pajjiż Ewropew u l-Kummissjoni Ewropea dwar prodotti perikolużi li mhumiex tal-ikel li joħolqu riskju għas- saħħa u s-sigurtà tal-konsumaturi. Fit-12 ta' Marzu 2018, il-Kummissjoni Ewropea rrilaxxat ir- rapport tagħha dwar is-Sistema ta' Twissija Bikrija għal prodotti perikolużi fl-2017 (ara l-istqarrija għall-istampa). Aktar informazzjoni Impenn dwar is-Sigurtà tal-Prodotti Kuntatti mal-istampa: Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail
Extracted from Il-Kummissjoni_Ewropea_u_erba__swieq_onlajn_iffirmaw_Impenn_g_as-Sigurt__tal-Prodotti_biex_ine__u_l-prodotti_perikolu_i.pdf